Osnutek predpisa:

 **PREDLOG**

 **(EVA** **2025-2560-0032)**

Na podlagi tretjega odstavka 150. člena Zakona o vodah (št. [67/02](https://www.uradni-list.si/glasilo-uradni-list-rs/vsebina/2002-01-3237), [2/04](https://www.uradni-list.si/glasilo-uradni-list-rs/vsebina/2004-01-0064) – ZZdrI-A, [41/04](https://www.uradni-list.si/glasilo-uradni-list-rs/vsebina/2004-01-1694) – ZVO-1, [57/08](https://www.uradni-list.si/glasilo-uradni-list-rs/vsebina/2008-01-2417), [57/12](https://www.uradni-list.si/glasilo-uradni-list-rs/vsebina/2012-01-2418), [100/13](https://www.uradni-list.si/glasilo-uradni-list-rs/vsebina/2013-01-3602), [40/14](https://www.uradni-list.si/glasilo-uradni-list-rs/vsebina/2014-01-1618), [56/15](https://www.uradni-list.si/glasilo-uradni-list-rs/vsebina/2015-01-2360), [65/20](https://www.uradni-list.si/glasilo-uradni-list-rs/vsebina/2020-01-0975), [35/23](https://www.uradni-list.si/glasilo-uradni-list-rs/vsebina/2023-01-1019) – odl. US, 78/23 – ZUNPEOVE in [52/24](https://www.uradni-list.si/glasilo-uradni-list-rs/vsebina/2024-01-1746) – odl. US); izdaja minister za naravne vire in prostor

**PRAVILNIK**

**o določitvi posegov v prostor,**

**za katere je treba pridobiti vodno soglasje**

1. člen

(vsebina)

Ta pravilnik določa posege v prostor (v nadaljnjem besedilu: poseg), za katere je treba pridobiti vodno soglasje v skladu z zakonom, ki ureja področje voda.

2. člen

(izrazi)

Izrazi, uporabljeni v tem pravilniku, pomenijo:

1. Poseg v prostor je izvajanje gradbenih in negradbenih posegov.
2. Vodno zemljišče je vodno zemljišče celinskih voda in vodno zemljišče morja.
3. Vodno zemljišče celinskih voda je zemljišče, na katerem je celinska voda trajno ali občasno prisotna in se zato oblikujejo posebne hidrološke, geomorfološke in biološke razmere, ki določajo vodni in obvodni ekosistem. Vodno zemljišče tekočih voda obsega osnovno strugo tekočih voda, vključno z bregom, do izrazite geomorfološke spremembe. Vodno zemljišče stoječih voda obsega dno stoječih voda, vključno z bregom, do najvišjega zabeleženega vodostaja. Za vodno zemljišče se štejejo tudi opuščene struge in prodišča, ki jih voda občasno še poplavlja, močvirja in zemljišče, ki ga je poplavila voda zaradi posega v prostor.
4. Vodno zemljišče morja je dno notranjih morskih voda in teritorialnega morja do zunanje meje obale.
5. Priobalno zemljišče celinskih voda je zemljišče, ki neposredno meji na vodno zemljišče. Zunanja meja priobalnih zemljišč sega na vodah 1. reda 15 metrov od meje vodnega zemljišča, na vodah 2. reda pa pet metrov od meje vodnega zemljišča. Zunanja meja priobalnega zemljišča na vodah 1. reda zunaj območja naselja je najmanj 40 metrov od meje vodnega zemljišča.
6. Priobalno zemljišče morja je zemljišče, ki neposredno meji na vodno zemljišče morja in sega 25 metrov od meje vodnega zemljišča.
7. Javne službe so javne službe za obratovanje, vzdrževanje in spremljanje stanja vodne infrastrukture, za izvajanje izrednih ukrepov v času povečane stopnje ogroženosti zaradi škodljivega delovanja voda, ukrepov po naravni nesreči zaradi škodljivega delovanja voda, vzdrževanja vodnih in priobalnih zemljišč in zagotavljanja vodovarstvenega nadzora.
8. Posebna raba vode je raba, ki presega meje splošne rabe vode. Za posebno rabo je treba pridobiti vodno pravico na podlagi vodnega dovoljenja, koncesije ali posebno rabo evidentirati.
9. Varstvena območja so vodovarstvena območja, kopalne vode in varstvena območja površinskih voda (referenčni odseki vodotokov).
10. Vodovarstvena območja so območja namenjena varovanju vodnih teles, ki se uporabljajo ali so namenjena za odvzem vode za javno oskrbo s pitno vodo. Določena so na podlagi predpisa vlade ali občinskega odloka, ki je v veljavi do sprejetja predpisa vlade.
11. Ogrožena območja so območja, ogrožena zaradi poplav (poplavna območja), erozije celinskih voda in morja (erozijska območja), zemeljskih ali hribinskih plazov (plazljiva območja) in snežnih plazov (plazovita območja).
12. Poplavna območja so vodna, priobalna in druga zemljišča, kjer se voda zaradi naravnih dejavnikov prelije izven vodnega zemljišča.
13. Erozijska območja so zemljišča, ki so stalno ali občasno pod vplivom globinske ali bočne erozije vode.
14. Plazljiva območja so zemljišča, kjer je zaradi pojava vode in geološke sestave tal ogrožena stabilnost zemeljskih ali hribinskih sestojev.
15. Plazovita območja so zemljišča, kjer zaradi klimatskih in topografskih razlogov redno prihaja do pojava snežnih plazov ali pa obstaja velika verjetnost, da se pojavijo.
16. Odpadna voda je voda, ki se po uporabi ali kot posledica padavin onesnažena odvaja v javno kanalizacijo ali vode. Odpadna voda je lahko komunalna, industrijska ali padavinska odpadna voda.
17. Komunalna odpadna voda je odpadna voda, ki nastaja v bivalnem okolju gospodinjstev zaradi rabe vode v sanitarnih prostorih, pri kuhanju, pranju in drugih gospodinjskih opravilih*.*
18. Padavinska odpadna voda je odpadna voda, ki kot posledica meteornih padavin onesnažena odteka z utrjenih, tlakovanih ali z drugim materialom prekritih površin v vode ali se odvaja v javno kanalizacijo,  razen če gre za odpadno vodo, ki se zbira in odteka s površin objektov ali naprav za predhodno skladiščenje, predelavo, skladiščenje ali odstranjevanje odpadkov, razen njihovih streh ali s funkcionalnih prometnih površin ob teh objektih in napravah, če na teh površinah poteka manipulacija z odpadki in bi lahko prišlo do onesnaženja površin.
19. Odvajanje odpadne vode je odvajanje odpadne vode po cevovodu prek iztoka v kanalizacijo, čistilno napravo ali okolje. Za odvajanje odpadne vode se šteje tudi prevzem in prevoz komunalne odpadne vode iz nepretočne greznice ali industrijske odpadne vode s cestnim motornim vozilom ali na drug predpisan način na lokacijo, kjer se zagotavlja njeno čiščenje.
20. Bogatenje vodonosnika je nadzorovano ponikanje površinske vode v vodonosnik s pomočjo umetnih naprav, kot so ponikovalne lagune, bazeni, vodnjaki, drenaže z namenom povečati količine podzemne vode in/ali varovati vodno telo pred onesnaževanjem.
21. Površinske vode so celinske vode, ki se nahajajo na površju zemlje, kot npr. potoki, reke, kanali, jezera, in morje.
22. Črpanje vodonosnika je odvzem podzemne vode iz vodonosnika s pomočjo vodnjakov, vrtin, črpališč in podobnih objektov.
23. Vračanje vode v vodonosnik je umetno napajanje vodonosnika z namenom obnovitve ali ohranjanja kapacitete vodonosnika.
24. Atlas voda je spletni pregledovalnik, ki omogoča dostop do informativnih prostorskih vsebin s področja voda širši javnosti.

3. člen

(posegi na vodnem in priobalnem zemljišču)

(1) Vodno soglasje je treba pridobiti za vsak poseg na vodnem in priobalnem zemljišču.

4. člen

(posegi za izvajanje javnih služb)

(1) Vodno soglasje je treba pridobiti za izvedbo vzdrževalnih del v javno korist na vodni infrastrukturi, s katerimi se spremeni zmogljivost in z njo povezana velikost objekta vodne infrastrukture ali se s posegi na vodni infrastrukturi spreminja vodni režim ali stanje voda.

5. člen

(posegi za izvajanje posebne rabe vode)

(1) Vodno soglasje je treba pridobiti za izvedbo posega, ki je potreben za izvajanje posebne rabe vode.

6. člen

(posegi na vodovarstvenih območjih)

(1) Vodno soglasje je treba pridobiti za izvedbo posega na vodovarstvenem območju, če tako izhaja iz predpisa o določitvi vodovarstvenega območja.

(2) Vodno soglasje je treba pridobiti za posege na območjih zajetij, najožjih vodovarstvenih območjih (VVO I) in ožjih vodovarstvenih območjih (VVO II).

(3) Vodno soglasje je treba pridobiti za posege na širšem vodovarstvenem območju (VVO III), razen za enostanovanjske in dvostanovanjske stavbe, nezahtevne in enostavne objekte, v katerih nastajajo izključno padavinske odpadne vode ali se odpadne vode odvajajo na obstoječe kanalizacijsko omrežje in v objektih ni predvideno skladiščenje nevarnih snovi.

7. člen

(posegi na varstvenih območjih kopalnih in površinskih voda)

* + 1. Vodno soglasje je treba pridobiti za vsak poseg na varstvenem območju kopalnih voda in površinskih voda - referenčnih odsekih vodotokov.

8. člen

(posegi na poplavnih območjih)

* + 1. Vodno soglasje je treba pridobiti za vsak poseg na območju, ki je z opozorilno karto poplav ali kart razredov poplavne nevarnosti ali s podatki o poplavnih dogodkih evidentirano kot območje, ogroženo zaradi poplav.

9. člen

(posegi na erozijskih območjih)

* + 1. Vodno soglasje je treba pridobiti na območju, ki je z Opozorilno karto verjetnosti pojavljanja ploskovne erozije v merilu 1:25.000 evidentirano s srednjo ali veliko stopnjo verjetnosti pojavljanja erozije, v kolikor skupna površina posega presega 0,2 ha, za posege novogradnje, rekonstrukcije in vzdrževalnih del v javno korist ter posege, s katerimi se povečuje erodibilnost tal.
		2. Vodno soglasje je treba pridobiti na območjih, kjer Opozorilna karta verjetnosti pojavljanja ploskovne erozije v merilu 1:25.000 ni izdelana, iz Pregledne opozorilne karte erozije (NUV1) v merilu 1:250.000 pa izhaja opozorilno območje strogega varovanja ali zahtevnih zaščitnih ukrepov, v kolikor skupna površina posega presega 0,2 ha, za posege novogradnje, rekonstrukcije in vzdrževalnih del v javno korist ter posege, s katerimi se povečuje erodibilnost tal.
		3. Vodno soglasje je treba pridobiti na vplivnem območju vodotoka, ki je z Opozorilno karto verjetnosti pojavljanja linijske erozije v merilu 1:25.000 evidentirano s srednjo ali veliko stopnjo verjetnosti pojavljanja linijske erozije.

10. člen

(posegi na plazljivih območjih)

* + 1. Vodno soglasje je treba pridobiti na območju, ki je z Opozorilno karto verjetnosti pojavljanja plazov 1:25.000 evidentirano s srednjo, veliko, zelo veliko stopnjo verjetnosti pojavljanja zemeljskih in hribinskih plazov ali na območjih evidentiranih plazov, za posege novogradnje, rekonstrukcije in vzdrževalnih del v javno korist.
		2. Vodno soglasje je treba pridobiti na območjih, kjer Opozorilna karta verjetnosti pojavljanja plazov v merilu 1:25.000 ni izdelana, iz Pregledne opozorilne karte plazov (NUV1) v merilu 1:250.000 pa izhaja opozorilno območje s srednjo, veliko, zelo veliko verjetnostjo pojavljanja plazov ali na območjih evidentiranih plazov, za posege novogradnje, rekonstrukcije in vzdrževalnih del v javno korist.

11. člen

(posegi na plazovitih območjih)

* + 1. Vodno soglasje je treba pridobiti za vsak poseg na območjih, kjer iz Pregledne opozorilne karte plazovitih območij (karte lavinske nevarnosti) v merilu 1:250.000 izhaja majhna, zmerna ali velika ogroženost plazov.

12. člen

(posegi zaradi odvajanja odpadnih voda)

(1) Vodno soglasje je treba pridobiti za posege novogradnje, rekonstrukcije, vzdrževalnih del v javno korist in spremembe namembnosti, povezane z odvajanjem odpadnih voda na varstvenih in ogroženih območjih, skladno z določili od 6. do 11. člena tega pravilnika.

13. člen

(posegi, pri katerih lahko pride do vpliva na podzemne vode)

(1) Vodno soglasje je treba pridobiti za posege, pri katerih se izvaja črpanje vodonosnika, bogatenje vodonosnika ali vračanje vode v vodonosnik.

* + 1. Vodno soglasje je treba pridobiti za posege, za katere je po okoljskih predpisih obvezna izvedba presoje vplivov na okolje ali predhodni postopek.

14. člen

(hidromelioracije in druge kmetijske operacije, gozdarska dela, rudarska dela)

* + 1. Vodno soglasje je treba pridobiti za izvedbo hidromelioracije in druge kmetijske operacije, kjer so predvideni posegi za osuševanje, namakanje ali izvedba agromelioracije v skladu s predpisi o kmetijskih zemljiščih.
		2. Vodno soglasje je treba pridobiti za gozdarska dela na ogroženih območjih na površini, večji od 0,5 ha, krčitve na površini večji od 0,5 ha, gradnjo in vzdrževanje gozdnih cest, vlak ali žičnic ter vse posege na vodnih in priobalnih zemljiščih ter varstvenih območjih.
		3. Vodno soglasje je treba pridobiti za izvedbo vseh rudarskih del na vodnih in priobalnih zemljiščih, varstvenih in ogroženih območjih.

15. člen

(dokončanje postopkov)

* + 1. Postopki za pridobitev, podaljšanje ali spremembo vodnega soglasja in postopki za pridobitev projektnih pogojev, začeti pred uveljavitvijo tega pravilnika, se dokončajo v skladu s tem pravilnikom.

16. člen

(začetek veljavnosti)

* + 1. Ta pravilnik začne veljati petnajsti dan po objavi v Uradnem listu Republike Slovenije.

 Jože Novak

 MINISTER

Št. 007-199/2025

V Ljubljani dne 3. oktober 2025

EVA 2025-2560-0032

**Obrazložitev**

Prvi odstavek 150. člen ZV-1 določa, da se posegi v prostor, ki bi lahko trajno ali začasno vplivali na vodni režim ali stanje voda, lahko izvedejo samo na podlagi vodnega soglasja.

Drugi odstavek tega člena določa kategorije teh posegov:

poseg na vodnem ali priobalnem zemljišču,

poseg, ki je potreben za izvajanje javnih služb po tem zakonu,

poseg, ki je potreben za izvajanje posebne rabe vode,

poseg na varstvenih in ogroženih območjih,

poseg zaradi odvajanja odpadnih voda,

poseg, kjer lahko pride do vpliva na podzemne vode, zlasti bogatenje vodonosnika ali vračanje vode v vodonosnik,

hidromelioracija in druga kmetijska operacija, gozdarsko delo, rudarsko delo ali drug poseg, zaradi katerega lahko pride do vpliva na vodni režim.

Tretji odstavek tega člena pa določa, da minister posege iz prejšnjega odstavka podrobneje določi. To ministru omogoča, da natančneje opredeli posege, za katere je treba pridobiti vodno soglasje.

Praksa izdaje vodnih soglasij in mnenj (od leta 2002) je pokazala, da so nekateri posegi taki, da sami po sebi nimajo vpliva na vodni režim ali stanje voda, ali pa je njihov potencialni posamični vpliv, v primeru upoštevanja zakonskih določil pri izdelavi projektne dokumentacije za gradnjo zanemarljiv.

Kljub navedenemu, zaradi zakonskih določb (drugega odstavka 150. člena ZV-1) in nedorečenosti v zvezi s podrobno opredelitvijo (tretjega odstavka 150. člena ZV-1), investitorji v postopkih pridobivanja upravnih dovoljenj tudi za tovrstne posege pridobivajo vodno soglasje ali mnenje, kar bremeni tako investitorje kot tudi upravni organ, ki vodna soglasja ali mnenja izdaja.

Število zadev s področja projektnih pogojev, vodnih soglasij in mnenj je v porastu. Območni sektorji DRSV so v letu 2018 v reševanje prejeli 11.990 zadev, leta 2024 je ta številka narasla na 14.321, v prvih šestih mesecih leta 2025 pa dosegla 7.699. V primeru nadaljevanja trenda je pričakovati, da bo v 2025 preseženo letno število prejetih zadev 15.400. Zaradi porasta vlog se kopičijo upravni zaostanki in čas reševanja zadev. Postopki preverjanja posegov z zanemarljivim vplivom pa nimajo učinka glede večje stopnje varstva vodnega režima ali stanja voda.

Pravilnik razmejuje med posegi v prostor, ki imajo pričakovano bistven vpliv na vodni režim ali stanje voda, kar terja, da se o njih odloči tudi v vodnem soglasju ali mnenju ter tistimi posegi, ki zaradi svojih lastnosti takega vpliva nimajo ali je ta zanemarljiv, zaradi česar zanje vodnega soglasja ali mnenja ni treba pridobiti. Za tovrstne posege zadostuje ustrezen strokovni pristop pri projektiranju objektov in dosledno upoštevanje zakonskih določil pri izdelavi dokumentacije (zlasti predpisov s področja voda, graditve in predpisov s področja odvajanja in čiščenja odpadnih voda).

Za investitorje nebistvenih posegov to pomeni administrativno razbremenitev in pohitritev postopkov pridobivanja upravnih dovoljenj za gradnjo. Za upravni organ pa razbremenitev kadrovskih virov, ki bodo v prvi vrsti namenjeni odpravljanju upravnih zaostankov, analiziranju vpliva zahtevnejših posegov z večjim vplivom in pa opravljanju drugih nalog povezanih z upravljanjem z vodami, ki so v pristojnosti Direkcije RS za vode.